Drie sterf, 7 beseer toe voertuig omslaanArgieffoto: memyselfaneye (Pixabay) ŉ Saak van strafbare manslag word ondersoek nadat drie mense Vrydag in die vroeë oggendure dood is toe ŉ voertuig op die N1-Suid naby Modimolle in Limpopo omgeslaan het. Lt.kol. Moatshe Ngoepe, woordvoerder van die polisie, het gesê daar word beweer dat ŉ vragmotor ŉ U-draai op die snelweg gemaak het wat glo tot die ongeluk gelei het. “Die ongeluk het omstreeks 03:00 naby die Modimolle-tolplaza gebeur. ŉ Dubbelkajuit-bakkie met ŉ sleepwa agteraan het 15 mense vanaf Polokwane na Pretoria vervoer toe ŉ vragmotor na bewering ŉ U-draai reg voor die bakkie gemaak het. Die bestuurder van die bakkie het beheer oor die voertuig verloor en dit het omgeslaan,” het Ngoepe gesê. Drie mense is op slag dood, terwyl sewe ander ernstige beserings opgedoen het. Die beseerdes is na ŉ hospitaal in Bela-Bela gehaas. “Die vragmotorbestuurder is onmiddellik in hegtenis geneem,” het Ngoepe gesê. Die polisie se ondersoek duur voort.